Versió consolidada del

Reglament Orgànic Municipal

(ROM)

**Introducció**

El Reglament Orgànic Municipal (ROM) va ser aprovat pel Ple municipal en data 30 de juliol de 2015 i publicat al BOP núm. 198 de data 14 d’octubre de 2015.

En data 30 de juliol de 2003, el Ple municipal va modificar els articles 87 i es varen afegir els articles del 124 al 127. I en data 27 de març de 2025 es va modificar l’article 49.

Aquest document és la versió consolidada del Reglament Orgànic Municipal de Sant Feliu de Guíxols que introdueix el text inicial i les modificacions posteriors esmentades.

**REGLAMENT ORGÀNIC MUNICIPAL DE L’AJUNTAMENT DE SANT FELIU DE GUÍXOLS**

**TÍTOL PRELIMINAR**

Article 1.

Aquest Reglament té per objecte regular el règim organitzatiu i de funcionament de l’Ajuntament de Sant Feliu de Guíxols, així com també articular els drets i deures dels membres de la Corporació i els drets d’informació i participació dels veïns i entitats del municipi.

Article 2.

1) Els preceptes del present Reglament s’aplicaran de forma preferent, llevat dels casos en què hi hagi contradicció amb normes de rang superior que siguin d’obligada observança.

2) En allò no previst en aquest Reglament regirà la legislació de Règim Local de la Generalitat o la de l’Estat, segons la prelació legal establerta.

Article 3.

La facultat d’interpretar aquest Reglament correspondrà, en última instància, al Ple Municipal.

Article 4.

D’acord amb l’establert a la Llei 7/83 de Normalització Lingüística de Catalunya, la llengua pròpia d’aquest Ajuntament serà el català, i el seu ús i normativa queda recollit en el Reglament d’ús de la llengua catalana aprovat pel Ple.

**TÍTOL PRIMER. ESTATUT DELS MEMBRES DE LA CORPORACIÓ**

**Capítol primer. Adquisició i pèrdua de la condició de regidor**

Article 5.

La determinació del nombre de membres de la corporació, el procediment per a la seva elecció, la durada de llur mandat i els supòsits d’inelegibilitat i incompatibilitat es regularan pel que disposa la legislació electoral.

Article 6.

1) El regidor perdrà la seva condició de tal per qualsevol de les causes següents:

a) Per decisió judicial ferma que anul·li l’elecció o proclamació com a regidor.

b) Per defunció, pèrdua de la nacionalitat espanyola o per incapacitació declarada per decisió judicial ferma.

c) Per extinció del mandat.

d) Per renúncia, que haurà de fer-se mitjançant un escrit adreçat al Ple i que no tindrà efectivitat fins que aquest en tingui coneixement.

e) Per incompatibilitat, en els supòsits i condicions establertes a la legislació electoral.

2) No serà causa de pèrdua del càrrec, ni la manca d’assistència a les sessions, ni la pèrdua del veïnatge ni el deixar de pertànyer al partit, coalició electoral o grup d’electors a què estigués adscrit.

**Capítol segon: Drets dels regidors**

Article 7.

1) Els regidors, un cop hagin pres possessió de llurs càrrecs, tindran el dret d’assistir i de participar a les sessions plenàries de l’Ajuntament i a les d’aquells altres òrgans de què en formin part.

2) També gaudiran dels honors, prerrogatives i distincions pròpies de la seva representació i, especialment, dels assenyalats en la legislació de l’Estat i de la Generalitat.

Article 8.

1) Tots els regidors tindran dret a obtenir de l’Alcalde l’autorització per accedir a tots els antecedents, dades i informacions que, trobant-se en mans dels serveis municipals, resultin necessàries per al desenvolupament de la seva funció.

2) No caldrà acreditar l’autorització de l’alcalde en els casos següents:

a) Quan es tracti de l’accés de regidors amb delegacions o responsabilitats de gestió, a la informació que els sigui pròpia.

b) Quan es tracti de l’accés a la informació i documentació corresponent a assumptes que hagin de ser tractats pels òrgans col·legiats dels quals en formin part, així com a les resolucions o acords adoptats per qualsevol òrgan municipal.

c) Quan es tracti de l’accés a la informació o documentació de l’Ajuntament de lliure accés per als ciutadans.

3) En els supòsits del paràgraf anterior es podrà obtenir fotocòpia de la documentació sense necessitat d’autorització expressa de l’Alcalde.

Article 9.

El dret a la informació reconegut a l’article anterior podrà ser limitat, totalment o parcial, en els casos següents:

a) Quan el coneixement o difusió dels documents o antecedents pugui vulnerar el dret constitucional a l’honor, a la intimitat personal o familiar i a la pròpia imatge de les persones.

b) Si es tractés de matèries afectades per la legislació sobre secrets oficials, quan siguin matèries emparades pel secret estadístic o incideixin en l’àmbit protegit per la legislació limitadora de l’accés als bancs informàtics de dades.

c) Quan es tracti de matèries afectades per secret sumarial.

Article 10.

La petició d’accés a la informació s’estendrà concedida per silenci administratiu en cas que l’Alcalde no dicti resolució denegatòria en el termini de quatre dies des de la data de la sol·licitud. En tot cas, la denegació s’haurà de fer a través de resolució motivada que només podrà basar-se en els supòsits de l’article anterior.

Article 11.

1) La consulta i examen dels expedients i documentació general es farà a l’arxiu o a les dependències administratives on es trobin, Això no obstant, es podrà retirar la documentació, sense abandonar en cap cas les dependències municipals, per tal d’examinar-la al despatx o sales reservades als regidors; en aquest últim cas, i per l’oportú control administratiu, caldrà que el regidor interessat signi un rebut per la totalitat de l’expedient que se li lliuri.

2) La consulta i examen s’haurà de realitzar dins l’horari d’oficina dels serveis administratius de la corporació; no obstant això, l’Alcalde podrà facilitar l’accés a la documentació fora d’aquell horari quan així ho sol·liciti, en un escrit motivat, el regidor interessat.

Article 12.

Els regidors tindran dret a percebre, amb càrrec al Pressupost de l’Ajuntament, les retribucions o indemnitzacions fixades pel Ple que els correspongui segons els criteris establerts a la legislació de règim local i en aquest reglament.

Article 13.

1) Tindran dret a percebre retribucions i a ésser donats d’alta a la Seguretat Social, els regidors que exerceixin llurs responsabilitats municipals en règim de dedicació exclusiva.

2) El reconeixement de la dedicació exclusiva a un regidor suposarà la seva dedicació preferent a les tasques municipals, sens perjudici d’altres ocupacions marginals que, en qualsevol cas, no causaran detriment en la seva dedicació a l’Ajuntament. En el cas que les segones dedicacions siguin retribuïdes requeriran que siguin formalment considerades com a compatibles pel Ple municipal.

Article 14.

1) El Ple municipal, a proposta de l’alcalde, determinarà el nombre de membres de la corporació que podran exercir les seves responsabilitats en règim de dedicació exclusiva i les retribucions individuals que corresponguin en atenció a la responsabilitat de cadascun d’ells. Serà atribució de l’alcalde la determinació dels càrrecs i regidors amb dret a rebre retribució i a éssers donats d’alta a la Seguretat Social.

2) El nomenament de qualsevol regidor per a un càrrec de dedicació exclusiva haurà de ser acceptat expressament per aquest, i es comunicarà en la següent sessió ordinària que celebri el Ple municipal.

Article 15.

1) Els regidors que no tinguin dedicació exclusiva rebran indemnitzacions per la seva assistència a les sessions dels òrgans de què en formin part. Els regidors amb responsabilitats de gestió podran percebre unes indemnitzacions complementàries en concepte d’assistència o atenció a la seva àrea de gestió.

2) La quantia d’aquestes indemnitzacions serà fixada pel Ple, a proposta de l’alcalde.

Article 16.

Tots els membres de la Corporació tindran dret a rebre indemnitzacions per despeses ocasionades en l’exercici del càrrec, quan siguin efectives i justificades documentalment, segons les normes d’aplicació general en les administracions públiques, o les que determini el Ple, sobres despeses per estades, desplaçaments i similars.

**Capítol tercer: Deures dels regidors.**

Article 17.

1) Els membres de la Corporació tenen el deure d’assistir a les sessions del Ple i a les dels altres òrgans municipals dels quals en formin part.

2) Les absències del terme municipal, de durada superior als 8 dies, hauran de ser comunicades a l’Alcalde per escrit, o bé personalment o bé a través del respectiu portaveu, concretant en tot cas la durada previsible de l’absència.

Article 18.

1) Els membres de la Corporació hauran d’observar en tot moment les normes sobre incompatibilitats establertes a la legislació de règim local i a la Llei Electoral.

2) Tot regidor s’haurà d’abstenir de participar en la deliberació, votació, decisió i execució de qualsevol assumpte en què hi tingui un interès personal o hi concorri alguna de les causes a què es refereix la legislació de procediment administratiu.

Article 19.

1) Els membres de la Corporació hauran de formular les declaracions sobre les causes de possible incompatibilitat i les activitats susceptibles de generar ingressos econòmics, i les declaracions de béns patrimonials, en els termes previstos a la legislació de règim local.

2) Aquestes declaracions s’integraran en el Registre d’interessos, que anirà a càrrec del Secretari de l’Ajuntament.

3) Es publicaran en el Portal de transparència de l’Ajuntament les declaracions dels membres de la Corporació sobre les causes de possible incompatibilitat i les activitats susceptibles de generar ingressos econòmics, i les declaracions de béns patrimonials, aquestes últimes amb el format documental que s’incorpora com a document annex 1 a aquest Reglament.

4) El Registre de causes de possible incompatibilitat i activitats susceptibles de generar ingressos econòmics, tindrà caràcter públic i podrà ser consultat per qualsevol ciutadà, major de setze anys, prèvia sol·licitud efectuada a l’efecte, a través del Registre General de l’Ajuntament. Al registre de béns patrimonials hi podran accedir les persones amb interès legítim i directe o els regidors de l’Ajuntament.

5) Les sol·licituds, tant d’accés com de lliurement de còpies o d’emissió de certificacions per el Secretari de l’Ajuntament, seran resoltes per l’Alcaldia d’acord amb el previst a l’art. 24 i següents de la Llei 19/2014, de transparència, accés a la informació pública i bon govern.

6) Les sol·licituds hauran de ser resoltes i notificades en el termini màxim d’un mes, entenent-se atorgada l’autorització per silenci administratiu, si transcorregut el termini d’un mes no es notifica res al sol·licitant. Les sol·licituds fetes pels regidors s’entendran concedides si no es dicta resolució denegatòria en el termini de quatre dies des de la data de la sol·licitud.

7) Les sol·licituds d’accés a aquests registres seran notificades al titular de les dades consultades.

Article 20.

Tots els regidors estaran obligats a observar la cortesia deguda, a respectar les normes de funcionament dels òrgans de la corporació, a guardar secret sobre els debats que tenen aquest caràcter i, també, a respectar la confidencialitat de les informacions a què tinguin accés per raó del càrrec, i s’abstindran de donar publicitat a les que hagin de servir d’antecedent per a decisions pendents d’adopció.

Article 21.

1) L’Alcalde podrà sancionar amb la pèrdua del dret a la retribució o assignació municipal, els regidors que sense justificació raonada no assisteixin a dues reunions consecutives del Ple o dels òrgans de què en formen part, o a tres d’alternes, en el període d’un any. La resolució de l’Alcalde haurà de determinar la quantia i la durada de la sanció, la qual no podrà excedir de tres mesos.

2) Els regidors podran també ésser sancionats, en els termes anteriors, per resolució de l’Alcalde, prèvia autorització del Ple, en cas d’incompliment reiterat de les seves obligacions i deures.

**TÍTOL SEGON. ORGANITZACIÓ INSTITUCIONAL DE L’AJUNTAMENT**

**Capítol primer. Disposicions generals**

Article 22.

El Govern i l’Administració Municipal correspondrà a l’Ajuntament integrat per l’Alcalde i els Regidors.

Article 23.

1) L’organització municipal es regirà pels òrgans següents:

a) L’Alcalde

b) El Ple Municipal

c) La Junta de Govern Local

d) Els Tinents d’Alcalde

2) Existiran també en aquest Ajuntament els següents òrgans complementaris:

a) Les Comissions Informatives

b) La Comissió Especial de Comptes

c) Els Grups Municipals i els seus Portaveus

d) Els Regidors Delegats

e) La Junta de Portaveus

3) Seran òrgans de creació potestativa els següents:

a) El Consell de Govern.

b) Les Meses Permanents de Contractació.

El Ple Municipal podrà crear altres òrgans d’assessorament, així com òrgans desconcentrats o descentralitzats.

**Capítol segon. El Ple Municipal**

**Secció primera. Composició i atribucions**

Article 24.

El Ple serà presidit per l’Alcalde i estarà integrat per tots els regidors un cop hagin estat proclamats i hagin pres possessió en la forma legalment prevista.

Article 25.

1) Correspondran al Ple les atribucions assenyalades en l’article 22 de la Llei 7/1985, Reguladora de les Bases de Règim Local, en l’article 50 de la Llei 8/1987, Municipal i de Règim Local de Catalunya i en altres disposicions legals.

2) El Ple podrà delegar a la Junta de Govern Local i a l’Alcalde, en tot o en part, qualsevol de les seves atribucions excepte les enumerades en l’article 23.2 de la Llei 7/1985 i en l’article 52.2.b de la Llei 8/1987.

**Secció segona. De les sessions: lloc de realització, classes i convocatòria**

Article 26.

El Ple de l’Ajuntament realitzarà les seves sessions a la Casa Consistorial, llevat de circumstàncies excepcionals, reconegudes per la Junta de Portaveus, en què podrà habilitar un altre edifici o local que es farà constar en la convocatòria.

Article 27.

Les sessions del Ple podran ser de tres tipus:

a) Ordinàries

b) Extraordinàries

c) Extraordinàries de caràcter urgent

Article 28.

Correspondrà a l’Alcalde, com a President del Ple, convocar i presidir totes les seves sessions. Aquestes atribucions no les podrà delegar, però si que podrà ser substituït, en cas d’absència o malaltia, pel Tinent d’Alcalde a qui correspongui segons l’ordre de nomenament.

Article 29.

Tant les sessions ordinàries com les extraordinàries que no tinguin caràcter urgent hauran d’ésser convocades amb dos dies hàbils d’antelació com a mínim.

Les convocatòries del Ple i de la resta d’òrgans col·legiats es notificaran per correu electrònic a l’adreça electrònica indicada pels regidors, amb el mateix termini mínim.

Article 30.

1) La periodicitat de les sessions ordinàries serà mensual, el dia de la seva celebració la fixarà el propi Ple en una sessió extraordinària convocada dins dels 30 dies següents a la seva constitució.

2) L’Alcalde, prèvia consulta a la Junta de Portaveus, podrà establir cada any un període, de durada no superior a un mes, durant el qual podrà deixar de convocar sessions.

Article 31.

1) Seran sessions extraordinàries aquelles que convoqui l’Alcalde amb aquest caràcter per iniciativa pròpia o per sol·licitud de la quarta part, almenys, del nombre legal de membres de la corporació. Aquesta sol·licitud haurà de fer-se en un escrit dirigit a l’alcaldia, signat pels regidors que la demanin i assenyalant l’assumpte o assumptes que la motivin.

2) La convocatòria de la sessió extraordinària l’haurà de realitzar l’Alcalde dins dels 10 dies següents a la presentació de l’escrit a la Secretaria General, i la seva celebració es farà dins el termini d’un mes des que hagi estat sol·licitada. A les sessions extraordinàries no es podran tractar altres assumptes que no siguin els recollits expressament en el seu Ordre del Dia.

Article 32.

L’Alcalde podrà convocar sessió extraordinària amb caràcter urgent sense necessitat de respectar el termini mínim de dos dies hàbils quan la urgència de l’assumpte o assumptes així ho requereixi, però per ésser vàlida la celebració de la sessió es necessitarà que el Ple ratifiqui la declaració d’urgència com a primer punt de l’ordre del dia.

**Secció tercera. Ordre del Dia i Documentació**

Article 33.

1) Juntament amb la convocatòria es trametrà a tots els regidors l’Ordre del Dia que comprendrà els assumptes que s’hagin de tractar.

2) L’Ordre del Dia serà fixat per l’Alcalde, assistit pel secretari, però haurà de consultar prèviament la Junta de Portaveus, llevat que es tractés de la convocatòria d’una sessió extraordinària i urgent.

Article 34.

1) En l’Ordre del Dia només es podran incloure les propostes d’acord que hagin estat prèviament informades o dictaminades per la Comissió Informativa corresponent.

2) L’Alcalde podrà incloure, a iniciativa pròpia o a sol·licitud d’algun dels portaveus, propostes no informades ni dictaminades per la Comissió Informativa respectiva però, en aquest cas, el Ple no podrà debatre l’assumpte si prèviament no ratifiqués la seva inclusió en l’Ordre del Dia.

Article 35.

1) A l’Ordre del Dia de les sessions ordinàries hi haurà un apartat dedicat a Proposicions Urgent. Les propostes urgents estaran exemptes del tràmit de la Comissió Informativa però caldrà que siguin presentades a l’Alcalde, a l’inici de la sessió, a través d’un escrit signat per un portaveu o per una quarta part dels membres del Ple i que, per majoria absoluta, el Ple en ratifiqui la seva urgència abans de debatre el fons de l’assumpte.

2) També hi haurà un apartat de Precs i Preguntes.

3) No seran possibles els dos apartats anteriors en l’Ordre del Dia de les sessions extraordinàries, en les quals només es podran tractar els assumptes expressament recollits a l’Ordre del Dia.

Article 36.

1) La documentació íntegra dels assumptes inclosos a l’Ordre del Dia, que hagués de servir de base al debat i, si s’escaigués, a la votació, estarà a la Secretaria de la Corporació des de l’expedició de la convocatòria per a poder ser examinada pels regidors.

2) Qualsevol regidor, durant l’horari d’oficina, podrà examinar-la i obtenir fotocòpia dels documents concrets que la integrin sense haver d’acreditar l’autorització expressa de l’Alcalde.

**Secció quarta: Règim de les sessions**

Article 37.

Els membres de la corporació s’asseuran al Saló de Sessions preferentment units al seu grup. L’ordre de col·locació dels grups el determinarà l’Alcalde, un cop escoltats els seus portaveus, de forma que es faciliti l’emissió i el recompte de vots.

Article 38.

1) El Ple es constituirà vàlidament amb l’assistència d’un terç del nombre legal del seus membres. Aquest quòrum d’assistència s’haurà de mantenir durant tota la sessió de manera que si en algun moment no es dóna s’haurà de suspendre la sessió.

2) Sempre caldrà la presència de l’Alcalde i del Secretari o d’aquells que legalment els substitueixin.

3) Les sessions es celebraran en primera convocatòria al lloc, dia i hora en què siguin convocades, si passat seixanta minuts de l’hora assenyalada en la convocatòria no s’hagués assolit el quòrum necessari, la sessió s’entendrà automàticament convocada per a quaranta-vuit hores després. Si llavors tampoc no s’assolís el quòrum necessari, la Presidència deixarà sense efecte la convocatòria.

Article 39.

1) El Secretari de la Corporació actuarà com a Secretari del Ple i aixecarà acta de cada sessió.

2) L’Interventor o qualsevol altre tècnic municipal haurà d’assistir a les sessions del Ple quan siguin convocats per l’Alcalde, d’ofici o a petició d’un grup municipal, amb la finalitat d’informar i assessorar els membres del Ple.

Article 40.

1) Un cop iniciada la sessió, la incorporació i la sortida de qualsevol regidor necessitarà de la llicència de l’Alcalde i es farà constar a l’acta als efectes de quòrums i votacions.

2) L’absència d’un Regidor, un cop iniciada la deliberació d’un assumpte, equivaldrà a la seva abstenció en la votació corresponent si no s’hi hagués incorporat abans de l’inici d’aquesta.

Article 41.

Tota la sessió, sigui ordinària o extraordinària haurà de respectar el principi d’unitat d’acte, i es procurarà que acabi el mateix dia del seu començament. Si aquest acabés sense que s’haguessin debatut i resolt tots els assumptes inclosos en l’ordre del dia, el President podrà cloure la sessió. En aquest cas els assumptes no resolts s’hauran d’incloure en l’Ordre del Dia de la propera sessió ordinària llevat que l’Alcalde els inclogués en el d’una sessió extraordinària anterior.

Article 42.

Durant el transcurs de la sessió, el President podrà acordar interrupcions segons el seu prudent arbitri per a permetre les deliberacions dels grups o per a descansar.

Article 43.

1) Les sessions del Ple seran públiques, la seva convocatòria i l’Ordre del Dia s’exposaran al tauler d’anuncis de l’Ajuntament

2) L’Alcalde donarà les màximes facilitats als mitjans de comunicació per dur a terme llur tasca, però ningú no podrà realitzar enregistraments gràfics o sonors de les sessions sense la seva expressa autorització.

Article 44.

Excepcionalment el Ple podrà acordar, a proposta de qualsevol dels seus membres i amb el vot favorable de la majoria absoluta, que siguin secrets el debat i la votació d’aquells assumptes que puguin afectar els drets fonamentals dels ciutadans referits a l’honor, a la intimitat i a la pròpia imatge a què fa referència l’article 18 de la Constitució Espanyola. En aquests casos, la sessió es realitzarà a porta tancada o es desallotjarà la sala quan es tractessin aquests assumptes.

**Secció cinquena. Procediment per al debat, votació i adopció d’acords.**

Article 45.

A efectes del desenvolupament de les sessions i identificació descriptiva dels documents sotmesos a coneixement del Ple, i per tal de definir el caràcter de les intervencions orals dels regidors en els debats, hom utilitzarà la següent terminologia:

1) Dictamen.

És la proposta sotmesa al Ple per una Comissió Informativa, contindrà una part expositiva i una proposta d’acord. S’anomenarà informe quan, excepcionalment, es limiti a donar una informació a Ple i no es proposi l’adopció de cap acord.

2) Vot particular

Proposta de modificació o supressió del text d’un Dictamen formulada per un membre de la Comissió Informativa que l’ha elaborat. El termes del vot particular s’hauran d’enunciar en el transcurs de la Comissió Informativa corresponent però la seva redacció es podrà materialitzar en el mateix acte o dins les 24 hores següents.

3) Esmena

És la proposta de modificació d’un projecte d’acord formulada per qualsevol Regidor o per un Grup Municipal. Les esmenes als Dictàmens de Comissions Informatives ordinàries que constin a l’Ordre del Dia s’hauran de lliurar per escrit a la Secretaria almenys amb un dia d’antelació a la celebració de la sessió

4) Moció

És la proposta de resolució o acord sotmesa directament a coneixement del Ple en base al previst a l’article 35.1 d’aquest

Reglament, es podrà formular oralment o per escrit.

5) Proposició

És la proposta de resolució o acord formulada per l’Alcalde, la Junta de Govern Local, un Grup Municipal o per un mínim de tres regidors, i constarà d’exposició de motius i de proposta d’acord. Les proposicions, quan no acompanyin una sol·licitud de Ple extraordinari, hauran de figurar en l’Ordre del Dia de la propera sessió ordinària sempre que siguin presentades amb l’antelació suficient per a poder ésser dictaminades per la corresponent Comissió Informativa en sessió ordinària.

6) Prec

És la proposta de determinada actuació adreçada a alguns dels òrgans de govern municipal i formulada per qualsevol regidor de forma oral en el Ple o per un escrit adreçat a l’Alcaldia. Els Precs formulats en el Ple podran ésser debatuts però no votats.

7) Pregunta

S’entendrà com a Pregunta qualsevol qüestió plantejada en el si del Ple a l’Alcalde, a la Junta de Govern Local, als Presidents de les Comissions Informatives i als Regidors Delegats. Podrà ésser formulada per qualsevol regidor.

Les preguntes plantejades oralment en el decurs d’una sessió seran contestades ordinàriament pel seu destinatari en la propera sessió, llevat que aquest en doni resposta immediatament.

Les preguntes formulades per escrit i lliurades a l’Alcalde vint-i-quatre hores abans, com a mínim, del començament de la sessió s’hauran de contestar en el decurs d’aquesta llevat que el destinatari en demani l’ajornament per a la sessió següent.

Els regidors podran, també, formular preguntes a respondre per escrit. Aquestes preguntes s’hauran de contestar per escrit en el termini d’un mes llevat que el seu destinatari en doni resposta oral en una sessió ordinària anterior. En aquest darrer cas, caldrà lliurar el text de la pregunta al Secretari abans de l’inici de la sessió perquè en doni lectura a l’inici de l’apartat de l’Ordre del Dia dedicat a Precs i Preguntes.

Article 46.

1) Les sessions del Ple s’iniciaran quan, complint els requisits de l’article 38 d’aquest Reglament, l’Alcalde declari formalment oberta la sessió.

2) El primer punt de l’Ordre del Dia de les sessions ordinàries serà l’aprovació de l’acta o actes de les sessions anteriors, que caldrà llegir-les si prèviament no haguessin estat trameses als regidors. Si algun regidor hi formulés alguna observació aquesta seria debatuda i es realitzarien les rectificacions que s’acordessin, sense que es pogués modificar el fons dels acords presos.

Article 47.

1) Tots els assumptes seran debatuts i votats seguint l’ordre en què figurin a l’Ordre del Dia de la sessió.

2) Ultra l’anterior, l’Alcalde, per iniciativa pròpia o a petició del Portaveu d’un Grup, podrà alterar l’ordre dels temes o retirar un assumpte quan la seva aprovació exigeixi una majoria especial i aquesta no es donés en aquell moment, o quan circumstàncies excepcionals, reconegudes per la Junta de Portaveus, així ho aconsellessin.

Article 48.

1) Els punts de l’Ordre del Dia seran anunciats per l’Alcalde qui, seguidament donarà la paraula al Secretari perquè doni lectura, integra o en extracte, als dictàmens i vots particulars referents a aquell punt; a proposta de qualsevol regidor, també llegirà, en el seu moment, les esmenes, mocions, proposicions, precs i preguntes que li haguessin estat lliurades per escrit. A sol·licitud de qualsevol regidor, s’haurà de donar lectura de les parts de l’expedient i dels preceptes legals que hom considerés convenient per a una millor comprensió de l’assumpte.

2) Si a continuació ningú no demanés la paraula, l’assumpte restaria aprovat per l’assentiment unànime dels presents sense necessitat de votació.

Article 49.

1. Si es promogués debat, les intervencions les ordenarà l’alcalde/essa o tinent/a d’alcalde que el substitueixi, en la seva qualitat de president/a del Ple, d’acord amb les regles següents:
2. Només es podrà fer ús de la paraula amb prèvia autorització del president o presidenta. I no s’admetran altres interrupcions que les del president o presidenta per cridar a l’ordre o a la qüestió objecte del debat, o per comunicar que s’ha exhaurit el temps.
3. En primer lloc, es donarà la paraula al regidor/a corresponent perquè exposi l’assumpte en el termini màxim de 10 minuts.
4. A continuació cada grup municipal tindrà dret a dos torns d’intervenció, a càrrec del seu/va portaveu o del regidor o regidora que designi. La durada de cadascuna de les intervencions del primer torn de paraules no podrà excedir de 5 minuts, i les del segon, de 3 minuts. No obstant això, el president o presidenta podrà ampliar la durada de les intervencions previstes anteriorment, en funció de la importància o transcendència dels assumptes que es debaten.
5. Seguidament el president o presidenta podrà donar per finalitzat el debat.
6. Les intervencions dels grups polítics als debats, es faran per ordre invers al seu nombre de regidors/res.

2) També seran possibles les intervencions següents:

1. El regidor/a que es consideri al·ludit/da per una intervenció podrà sol·licitar un torn addicional per al·lusions que serà breu i concís, i no podrà excedir de 2 minuts.
2. El secretari/ària i l’Interventor/a podran intervenir, amb la prèvia autorització del president o presidenta, per raons d’assessorament tècnic i legal.
3. Tot regidor o regidora podrà intervenir per plantejar una qüestió d’ordre, però haurà d’assenyalar la norma que reclama.

3) A l’apartat de precs i preguntes, la durada màxima de les intervencions serà de deu minuts per formular les del grup proponent i deu minuts més per a les respostes del govern.

4) Un/a representant d’alguna de les entitats de la ciutat que els afecti de forma directa algun dels temes inclosos en l’Ordre del dia, previ acord de la Junta de portaveus i autorització del president o presidenta, podrà fer una intervenció en el Ple.

Article 50.

1) El Ple podrà adoptar per majoria simple, a proposta de qualsevol regidor, la resolució de deixar els assumptes que consideri adients sobre la taula; en aquest cas no procedirà la votació sobre el fons de l’assumpte.

2) Els assumptes deixats sobre la taula s’hauran d’incloure en l’Ordre del Dia del següent Ple ordinari, llevat que siguin retirats pel ponent o grup municipal que els proposà. Els assumptes deixats sobre la taula podran ser inclosos per l’Alcalde en l’ordre del dia de qualsevol sessió extraordinària que se celebri amb anterioritat al proper Ple ordinari.

Article 51.

1) Un cop finalitzat el debat de les diverses propostes de resolució que s’haguessin formulat, el President les sotmetrà a votació en l’ordre següent: esmenes, vots particulars i dictamen o moció.

2) El sistema normal de votació serà l’ordinari a mà alçada o amb signes convencionals, que es realitzarà demanant el President els vots a favor, els vots en contra i les abstencions sobre cadascuna de les propostes.

3) El Ple podrà acordar per majoria simple, a sol·licitud de qualsevol grup, que es realitzi votació nominal. Aquesta consistirà en el requeriment per part del secretari de cadascun dels regidors, els quals expressaran la seva posició a favor, en contra o d’abstenció.

4) Només quan el Ple ho acordi per majoria absoluta es podrà utilitzar la votació secreta. Aquesta es farà mitjançant una papereta, expressant el sentit del vot, que cada regidor introduirà en una urna, un cop finalitzada la votació el secretari procedirà al recompte i expressió del resultat.

Article 52.

1) Quedarà aprovat allò que voti favorablement la majoria simple dels presents excepte en els assumptes en què la llei o aquest reglament exigeixin una majoria especial. En aquests casos caldrà obtenir la majoria exigida legalment, si no s’obtingués aquesta s’entendrà rebutjada la proposta.

2) En cas d’empat en una votació se’n realitzarà una de nova sense que es torni a obrir el debat. Si l’empat es mantingués, decidirà el vot de qualitat del President.

Article 53.

Només podran sol·licitar al president un torn d’explicació de vot els regidors que no haguessin emès el vot en el mateix sentit que el seu grup i els regidors no adscrits, però en tots dos casos caldrà que no haguessin fixat la seva postura abans de la votació.

Article 54.

1) L’adopció d’acords necessitarà de l’informe previ del secretari i, si s’escaigués, de l’Interventor, o d’aquells que legalment els substitueixin, quan ho sol·liciti l’alcalde o un terç dels regidors per escrit amb una antelació mínima de 24 hores a la sessió en què s’hagués d’adoptar l’acord, llevat que es tractés d’un Ple convocat amb caràcter urgent. També caldrà aquest informe quan es tracti de matèries per a les quals s’exigeixi un quòrum especial o es donin els supòsits expressament previstos en la legislació local o sectorial.

2) Aquests informes s’hauran d’emetre per escrit, assenyalant la legislació aplicable i determinant si les propostes d’acord s’hi adeqüen, i s’inclouran a l’expedient corresponent.

**Secció sisena. Actes de les sessions**

Article 55.

1) Serà funció del Secretari aixecar acta de cada sessió del Ple Municipal, en que es recollirà el text exacte dels acords presos, la data i l’hora en què comença i en que s’aixeca la sessió, les votacions produïdes i els seus resultats, la relació dels assistents i les seves variacions, una referència succinta de les posicions expressades pels diferents grups o regidors i les altres dades a què es refereix la legislació de règim local. També caldrà fer constar en l’acta aquelles manifestacions fetes pels grups o regidors quan ho demanin expressament.

2) Les actes del Ple Municipal seran públiques a tots els efectes i s’exposaran, íntegres o en extracte, al tauler d’anuncis de l’Ajuntament.

**Secció setena. Potestats del president.**

Article 56.

L’Alcalde o el Tinent d’Alcalde que el substitueixi tindrà, en la seva qualitat de President del Ple, les facultats d’ordenació i direcció dels debats i gaudirà de les següents potestats:

a) Ampliar els temps d’intervenció previstos a l’article 49 d’aquest Reglament quan les característiques del debat ho aconsellin.

b) Cridar a l’ordre i retirar l’ús de la paraula als regidors que s’excedeixin del temps atorgat, es desviïn notòriament de la qüestió del debat, aboquin expressions injurioses o calumnioses en relació a persones o institucions, pretenguin fer ús de la paraula sense autorització o alterin l’ordre de la sessió. Tanmateix l’Alcalde podrà expulsar de la sala els regidors que, malgrat haver estat cridats a l’ordre en dues ocasions, persistissin en la seva actitud.

c) Cridar a l’ordre o desallotjar el públic assistent quan la seva actitud impedeixi el normal funcionament del debat.

d) Suspendre provisionalment la sessió quan circumstàncies excepcionals així ho aconsellin. Si la sessió no es reprengués dins el mateix dia, haurà de ser convocada per a celebrar-la de nou en el termini de quatre dies.

**Capítol tercer. L’Alcalde**

Article 57.

1) L’Alcalde serà el president de la corporació i tindrà les atribucions i potestats assenyalades per la llei i per aquest reglament.

2) L’Alcalde serà elegit pels regidors o pels veïns en els termes que estableixi la legislació electoral i la de règim local

Article 58.

1) Correspondran a l’Alcalde les atribucions assenyalades a l’article 21 de la Llei 7/85, Reguladora de les Bases de Règim Local, a l’article 51 de la Llei 8/87, Municipal i de Règim Local de Catalunya, i les que li confereixin altres disposicions legals.

2) Li correspondrà també la potestat de sotmetre a consulta popular, previ acord per majoria absoluta del Ple, assumptes de competència municipal en els termes previstos a l’article 71 de la Llei 7/85, de l’Estat, i en els articles 144, 145 i 146 de la Llei 8/87, de la Generalitat de Catalunya.

Article 59.

Mitjançant Decret l’Alcalde podrà delegar l’exercici de les seves atribucions, llevat de les declarades indelegables per la legislació vigent, en la Junta de Govern Local, en els membres d’aquesta, i podrà també efectuar delegacions específiques a d’altres Regidors. Dels decrets de delegació, i de les seves modificacions, se’n donarà compte al Ple en la propera sessió ordinària que aquest celebri amb posterioritat a aquells.

Article 60.

Correspondrà a l’Alcalde presidir el Ple, la Junta de Govern Local, la Comissió Especial de Comptes i les Comissions Informatives. Això no obstant, podrà delegar la presidència efectiva de les Comissions Especial de Comptes i informatives en un Tinent d’Alcalde.

Article 61.

1) L’Alcalde podrà renunciar al seu càrrec davant del Ple de la corporació, sense que això comporti necessàriament la renúncia del càrrec de regidor.

2) La renúncia de l’Alcalde, un cop posada en coneixement del Ple, comportarà obligatòriament una nova elecció d’Alcalde en els termes establerts a la legislació electoral.

Article 62.

1) L’Alcalde podrà ser destituït del seu càrrec mitjançant moció de censura adoptada per la majoria absoluta del nombre legal de regidors. La moció haurà d’ésser subscrita, almenys, per la tercera part dels membres de la corporació, i haurà d’incloure el nom del candidat que es proposi per a l’Alcalde.

2) Cap Regidor no podrà subscriure, en el mateix mandat, més d’una moció de censura.

3) No es podrà presentar cap moció de censura en el període comprès entre la publicació oficial d’una convocatòria electoral política i la celebració de les eleccions corresponents.

**Capítol quart. La Junta de Govern Local**

Article 63.

1) La Junta de Govern Local estarà integrada per l’Alcalde, que en serà el President, i per un nombre de Regidors que no podrà ésser superior al terç del nombre legal d’aquests, negligint-se les fraccions

2) Respectant la regla anterior, serà atribució de l’Alcalde la determinació del nombre de membres, que no podrà ésser inferior a tres, i el nomenament i destitució dels seus components. Aquestes decisions les prendrà l’Alcalde mitjançant Decret, del qual en donarà compte al Ple en la seva següent sessió ordinària.

3) El càrrec de membre de la Junta de Govern Local serà voluntari. Per tant, els nomenats poden no acceptar el càrrec i renunciar al mateix en qualsevol moment.

Article 64.

1) Correspondrà a la Junta de Govern Local assistir l’Alcalde en l’exercici de les seves atribucions. Tanmateix li correspondran les atribucions que li delegui l’Alcalde, el Ple o un altre òrgan municipal, les que li atorguin les lleis i, singularment, les llicències urbanístiques i les autoritzacions per a activitats, ocupacions o aprofitaments dels béns de domini públic que impliquin un ús comú especial, llevat que es tracti d’usos d’escassa entitat per a la seva intensitat o durada.

2) Les resolucions preses per la Junta de Govern Local en matèries que li hagin estat delegades tindran els mateixos efectes que si haguessin estat resoltes per l’òrgan amb competència originària. Tanmateix, i si no es disposes altra cosa en la resolució de delegació, serrà competent la Junta de Govern Local per revisar els acord presos per delegació

Article 65.

1) La Junta de Govern Local realitzarà les seves sessions ordinàries almenys cada quinze dies, en els dies i hores que la pròpia Comissió determini en la seva sessió constitutiva, la qual haurà de realitzar-se dins els quinze dies següents a la constitució de l’Ajuntament.

2) Serà potestat de l’Alcalde la convocatòria de les seves sessions, variar-ne la periodicitat i lloc per causes justificades, i deixar de convocar-les durant el període assenyalat en base a l’article 30 d’aquest Reglament. Tanmateix, l’Alcalde podrà convocar les sessions extraordinàries que entengui necessàries.

Article 66.

1) L’Ordre del Dia de la Junta de Govern Local serrà fixat per l’Alcalde, assistit pel Secretari, ateses les propostes procedents dels regidors delegats, dels altres regidors i dels ciutadans en exercici del seu dret de petició.

2) L’Ordre del Dia de les sessions serà tramès als membres de la Junta de Govern Local amb 24 hores, almenys, d’antelació a la realització de la sessió. L’Alcalde podrà convocar sessió extraordinària i urgent quan ho estimi oportú, sense necessitat de respectar el límit anterior.

Article 67.

1) La vàlida constitució de la Junta de Govern Local requerirà la presència de la majoria absoluta dels seus membres en primera convocatòria, i de la majoria simple o de la meitat dels membres en segona convocatòria, la qual es produirà una hora després de la primera.

2) Les seves sessions no seran públiques, però l’Alcalde podrà requerir la presència d’altres regidors o de personal de la corporació amb la finalitat d’assessorar o informar la Comissió.

Article 68.

Els acords es prendran amb el vot favorable de la majoria simple dels presents. Per prendre un acord sobre un assumpte no inclòs a l’ordre del dia caldrà que, prèviament, la comissió accepti la seva incorporació amb el vot favorable de la majoria absoluta del nombre de membres de la Comissió.

Article 69.

1) De les sessions de la Junta de Govern Local s’aixecarà acta en la forma prevista per al Ple, si bé no caldrà expressar-hi les diferents postures manifestades pels membres de la Comissió si no ho sol·licitessin expressament.

2) Les actes seran trameses a tots els regidors, un cop hagin estat aprovades per la Comissió.

Article 70.

En tot allò no previst en aquest capítol s’aplicaran les normes que, sobre el funcionament de la Junta de Govern Local, estableixin el Ple Municipal o la pròpia Comissió. Supletòriament serà d’aplicació el que s’estableix per a la Junta de Govern Local a la normativa de règim local.

**Capítol Cinquè. Els tinents d’alcalde**

Article 71.

1) Correspondrà als Tinents d’Alcalde, segons l’ordre de prelació, substituir l’Alcalde en cas de vacant, absència o malaltia d’aquest, assumint la totalitat de les seves atribucions i prerrogatives, i essent responsables dels actes de govern dictats durant la substitució.

2) L’Alcalde nomenarà i cessarà lliurement, entre els membres de la Junta de Govern Local, els Tinents d’Alcalde i determinarà l’ordre dels mateixos als efectes de la prelació en la seva substitució. Els nomenaments i els cessaments es faran mitjançant resolució de l’Alcalde, de la qual se’n donarà coneixement al Ple en la primera sessió ordinària que es realitzi i, a més, es notificarà personalment als designats.

Article 72.

El nomenament d’un regidor com a Tinent d’Alcalde requerirà, per ésser eficaç, la seva acceptació, la qual s’entendrà atorgada tàcitament si no es presenta renúncia expressa en el termini de tres dies hàbils des de la notificació del nomenament.

Article 73.

Es perdrà la condició de Tinent d’Alcalde per renúncia expressa formulada per escrit, per cessament disposat per l’alcaldia, o per pèrdua de la condició de regidor o de membre de la Junta de Govern Local.

**Capítol sisè. Els regidors delegats.**

Article 74.

1) Els regidors delegats seran aquells a qui l’Alcalde delegui l’exercici d’aquelles atribucions pròpies no declarades indelegables a la Llei Reguladora de les Bases de Règim Local ni a la Llei Municipal i de Règim Local de Catalunya.

2) L’acord de delegació s’haurà de formular per Decret de l’Alcaldia i requerirà, per ésser eficaç, la seva acceptació per part del regidor delegat en els mateixos termes que els previstos per als Tinents d’Alcalde.

3) Les delegacions i les seves modificacions i cessaments, hauran d’ésser comunicats per l’Alcalde al Ple municipal en la primera sessió ordinària que aquest celebri posteriorment.

Article 75.

Els regidors delegats exerciran les atribucions que hom especifiqui al respectiu Decret de delegació, i ho faran en la forma en ell prevista en tot el que s’aparti del règim general de les delegacions previst en aquest Reglament.

L’alcalde podrà delegar en els membres de la Junta de Govern Local l’exercici de les atribucions que corresponguin genèricament a tota una matèria de competència municipal. També podrà delegar en els altres regidors l’exercici d’atribucions referides a una matèria específica o a un projecte determinat.

Article 76.

1) Qualsevol regidor amb responsabilitats de gestió haurà de comparèixer davant el Ple Municipal o davant la Comissió

Informativa corresponent, quan qualsevol d’aquests òrgans així ho acordi, per tal d’informar sobre la seva gestió.

2) Acordada la compareixença, l’Alcalde o el President la inclourà en l’Ordre del Dia de la propera sessió ordinària o en el d’una extraordinària anterior, i ho comunicarà al regidor afectat, assenyalant-li el dia i hora de la sessió què haurà de comparèixer.

3) En el debat corresponent a la compareixença es seguirà el procediment assenyalat a l’article 49 d’aquest Reglament, actuant com a ponent el regidor objecte de la compareixença.

**Capítol setè. Règim General de les Delegacions entre els òrgans de govern municipals.**

Article 77.

Les prescripcions d’aquest Capítol seran d’aplicació en l’exercici d’atribucions delegades pels òrgans de govern municipals, sempre i quan la resolució o acord de delegació no estableixi unes condicions diferents.

Article 78.

1) Són delegables totes les competències reconegudes legalment als òrgans de govern municipal llevat de les declarades expressament indelegables en la legislació d’aplicació obligatòria.

2) Si en la resolució o acord de delegació no s’estableix una altra cosa, s’entendrà que la delegació comprèn totes les potestats, drets i deures referits a la matèria delegada que corresponen a l’òrgan que té reconegudes originàriament les atribucions, llevat d’aquelles que per llei siguin indelegables.

3) Cap òrgan municipal no podrà delegar en un tercer les atribucions o potestats rebudes per delegació d’un altre òrgan municipal.

Article 79.

1) En tot cas i sense perjudici de les facultats de fiscalització de l’activitat de l’òrgan que actua per delegació que es pugui reservar l’òrgan delegant en la resolució o acord de delegació, aquest darrer conservarà la potestat de poder reclamar informació detallada de la gestió del primer i la de ser informat amb caràcter previ a l’adopció de les decisions de transcendència.

2) L’òrgan delegant es podrà reservar la facultat de resoldre els recursos que es puguin presentar en relació als actes dictats en exercici de les atribucions delegades.

Article 80.

Les delegacions s’entendran concedides per termini definit, llevat que a la resolució o acord de delegació es disposi una altra cosa, o que la temporalitat de la delegació es derivi de la seva pròpia naturalesa.

Article 81.

1) L’òrgan delegant podrà revocar en qualsevol moment la delegació, recuperant l’exercici de les atribucions delegades, sense més requisits que els requerits per atorgar-la.

2) En els casos de rescat de les atribucions delegades, l’òrgan amb la competència originària podrà revisar els actes dictats per l’òrgan delegat, en els mateixos casos i amb les condicions establertes legalment per a la revisió d’ofici dels actes administratius.

**Capítol vuitè. Òrgans complementaris de representació, assessorament i control**

**Secció primera. Les Comissions Informatives**

Article 82.

1) Les Comissions Informatives seran òrgans sense atribucions resolutòries que tindran per funció la de tractar i dictaminar, o informar tots els assumptes que hagin de ser sotmesos a la decisió del Ple municipal o de la Junta de Govern Local quan aquesta actuï amb competències delegades pel Ple. Aquests òrgans no podran tractar o acordar cap resolució sobre un assumpte que no hagi estat dictaminat o informat per la corresponent Comissió Informativa, llevat dels casos previstos als articles 34.2 i 35.1 d’aquest Reglament per al Ple, o casos equivalents per a la Junta de Govern Local.

2) Tanmateix serà funció de les Comissions Informatives la de dictaminar o informar els assumptes que, amb caràcter general o de forma puntual, li siguin sotmesos pel Ple, per l’Alcaldia o la Junta de Govern Local.

Article 83.

1) El nombre i especialitat de les comissions, així com el nombre de membres i la periodicitat de cadascuna d’elles, serà determinat per acord del Ple.

2) En tot cas, es procurarà que existeixin el mateix nombre, i amb la mateixa especialitat, que el nombre i especialitat de les grans àrees en les que s’articuli l’executiu municipal.

Article 84.

La composició de cada comissió informativa serà determinada per acord del Ple atenent a les regles següents:

a) Tots els grups municipals tindran dret a formar part de les Comissions Informatives.

b) En determinar el nombre de membres que corresponen a cada grup municipal, es procurarà de mantenir la proporcionalitat existent en el Ple.

c) No obstant, quan degut al nombre de grups municipals no sigui possible mantenir tal proporcionalitat, el Ple podrà acordar establir un sistema de vot ponderat o bé un sistema mixt que combini el vot ponderat amb un principi de proporcionalitat en el nombre de membres assistents.

Article 85.

Els portaveus dels diferents grups municipals designaran, mitjançant un escrit dirigit a l’alcalde, el nom dels representants del respectiu grup a cada comissió informativa en el termini de deu dies, comptats a partir de la data de l’acord esmentat a l’article anterior. De la mateixa forma, cada portaveu podrà designar un nombre igual de suplents.

Article 86.

1). Les Comissions Informatives es constituiran dins els 30 dies següents a la constitució de l’Ajuntament.

2). La modificació del nombre o especialitat de les Comissions Informatives, així com la variació dels seus component, es portarà a terme tot seguint el procediment establert per a la seva determinació.

Article 87.

1) La Presidència de les Comissions Informatives correspondrà a l’Alcalde, qui podrà delegar-la a un regidor que tingui delegades matèries pròpies de la respectiva Comissió Informativa.

2) Quan un regidor membre d’una Comissió Informativa no pugui assistir a una sessió el podrà substituir un altre regidor del mateix grup.

Article 88.

Els presidents de les Comissions Informatives ostentaran les potestats de convocar les seves sessions, la de fixar els ordres del dia i, en general, les assenyalades en aquest reglament per al president del Ple.

Article 89.

1). Les Comissions Informatives no podran prendre resolucions executives ni vinculants, i es limitaran a emetre dictamen, informe o recomanacions sobre els diferents assumptes que li siguin sotmesos.

2). Els seus acords s’adoptaran sempre per majoria simple dels presents, i el president decidirà els empats amb el seu vot de qualitat. Els membres de la comissió que dissenteixin del Dictamen o informe aprovat per aquesta podran formular un vot particular per a la seva defensa en el Ple.

Article 90.

Els membres de qualsevol Comissió Informativa podran sol·licitar informació sobre l’actuació dels òrgans de govern municipal en matèries relacionades amb l’àmbit de la comissió. Amb aquesta finalitat, la comissió podrà requerir la presència de qualsevol regidor amb responsabilitats de gestió.

Article 91.

1). Les Comissions Informatives celebraran sessions ordinàries amb la periodicitat que acordi el Ple, i en els dies i hores que estableixi la pròpia Comissió a proposta del respectiu president.

2). Les convocatòries, tant de les sessions ordinàries com de les extraordinàries, corresponent a l’Alcalde o al president de la comissió, a iniciativa pròpia o a sol·licitud d’un terç, com a mínim, dels seus membres.

3). Les convocatòries, juntament amb el seu ordre del dia, hauran de ser comunicades als membres de la comissió corresponent amb una antelació mínima de 48 hores.

4). No caldrà respectar el termini anterior quan es convoqui sessió extraordinària i urgent, però en aquest cas caldrà que abans de tractar els punts de l’ordre del dia, la pròpia comissió ratifiqui la urgència de la sessió.

Article 92.

1) La vàlida celebració de les sessions requerirà la presència de, com a mínim, la meitat dels membres de la comissió.

2) També serà necessària l’assistència del Secretari de la Corporació, o d’un funcionari d’aquesta a qui s’hagi delegat, qui aixecarà les actes de les sessions.

3) Els presidents de cada comissió, per iniciativa pròpia o a sol·licitud d’un Grup Municipal, podran requerir la presència a les sessions de personal de la corporació, d’experts externs a l’Ajuntament o d’altres membres del consistori, amb la finalitat d’informar o assessorar els membres de la comissió.

4) Quan la Comissió Informativa tracti un tema que afecti de forma directa a una entitat o associació o bé l’afectin les seves conseqüències dels acords que es puguin prendre, a iniciativa pròpia o a petició d’un grup municipal o a petició de la pròpia entitat o associació, el president de la Comissió Informativa podrà convidar a un membre de l’entitat o associació a assistir en el punt corresponent de l’ordre del dia, per fer una intervenció, acabada la qual s’haurà de retirar perquè la Comissió deliberi.

Article 93.

Les normes de funcionament de les Comissions Informatives seran les establertes en aquest reglament i, de forma complementària, les que el Ple o la pròpia comissió estableixin; supletòriament regiran les normes sobre funcionament del Ple i les normes establertes per al funcionament dels òrgans col·legiats a la legislació administrativa general.

**Secció segona: la Comissió Especial de Comptes**

Article 94.

La Comissió Especial de Comptes, d’existència preceptiva, coincidirà amb la Comissió Informativa que tracti dels assumptes relacionats amb la hisenda municipal, però en les convocatòries i en les actes es farà constar expressament quan actuï com a Comissió Especial de Comptes.

Article 95.

Correspon a aquesta comissió l’examen, estudi i informe dels comptes anuals següents:

a) Compte general del pressupost.

b) Compte d’administració patrimonial.

c) Compte de valors independents i auxiliars del pressupost.

d) Comptes d’entitats o organismes municipals de gestió.

Article 96.

El seu règim de sessions serà establert en la legislació de règim local; en tot cas, la Comissió es reunirà durant el mes de maig de cada exercici pressupostari per dur a terme les tasques que legalment li correspon efectuar, emprant les sessions que siguin necessàries.

El seu funcionament intern serà el previst en aquest reglament per a les Comissions Informatives. Secció tercera: els Grups Municipals i els seus Portaveus

Article 97.

1). Els grups municipals seran els òrgans que agrupin els regidors d’una mateixa tendència política als efectes de la seva cohesió en l’actuació municipal.

2). No podran constituir grups separats els regidors elegits en una mateixa llista electoral. Inicialment, formen part d’un grup municipal els regidors electes per una mateixa llista electoral, sens perjudici del dret dels regidors a donar-se de baixa dels respectiu grup, i d’integrar-se als grup mixt o, si aquest no existeix, d’adquirir la condició de regidor no adscrit; durant el mandat d’una corporació cap regidor no es podrà integrar en un grup diferent d’aquell en què ho faci inicialment, llevat al grup mixt.

3). Per formar el grup mixte caldran, com a mínim, dos regidors no adscrits.

4). La llista que només hagi obtingut un regidor tindrà, a efectes corporatius, la consideració de grup municipal.

Article 98.

1). Els grups municipals es constituiran mitjançant un escrit dirigit a l’Alcalde i signat per tots els seus integrants, que es presentarà a la Secretaria general de l’Ajuntament dins els cinc dies hàbils següents a la constitució de la corporació, i del qual es donarà compte al Ple en la primera sessió que celebri posteriorment.

2). En aquest escrit, cada grup assenyalarà la seva denominació i nomenarà el seu portaveu i els suplents. La denominació dels grups no podrà diferir substancialment de la denominació de la llista electoral corresponent; els casos de conflicte en la denominació dels grups seran resolts pel Ple municipal aplicant, en últim extrem, la mateixa denominació de la llista electoral.

Article 99.

Els regidors, que ho siguin després de la sessió constitutiva de la Corporació, s’hauran d’incorporar al grup corresponent a la llista en que haguessin estat elegits. Disposaran per això d’un termini de cinc dies hàbils, a comptar des de que prenguin possessió del seu càrrec, a fi d’acreditar la seva incorporació al grup que els correspongui mitjançant un escrit dirigit a l’Alcalde i signat, també, pel Portaveu corresponent; en cas de no fer-ho, s’integraran com a regidors del grup mitx.

Article 100.

Correspondrà als grups municipals designar, mitjançant un escrit del seu portaveu dirigit a l’Alcalde, aquells components que els hagin de representar als diferents òrgans col·legiats dels quals n’hagin de formar part.

Article 101.

1). En la mesura de les seves possibilitats l’Ajuntament posarà a disposició dels grups municipals els mitjans materials necessaris per al desenvolupament de les seves funcions.

2). Els diferents grups municipals podran fer ús de locals municipals per a celebrar reunions o sessions de treball amb les associacions i entitats ciutadanes. L’Alcalde, o el regidor en qui delegui, establirà el règim concret d’utilització de locals municipals.

3). El Ple podrà establir assignacions econòmiques a favor dels grups municipals per finançar les respectives despeses de funcionament; aquestes assignacions es fixaran a raó d’una quantitat mínima per grup, ampliable segons el nombre de regidors.

Article 102.

1). Serà funció dels portaveus de representar el seu grup en les qüestions d’ordre i funcionament del Ple i dels altres òrgans col·legiats, així com expressar la posició oficial del grup en els assumptes sotmesos a Ple, sens perjudici que delegui en altres membres del grup.

2). El nomenament i cessament del portaveu, i dels seus suplents, serà decidit pel propi grup municipal.

**Secció quarta: La Junta de Portaveus**

Article 103.

1). La Junta de Portaveus serà l’òrgan municipal constituït per tots els portaveus dels grups municipals sota la presidència de l’Alcalde, a qui correspondrà la convocatòria de les seves reunions.

2). Serà funció de la Junta de Portaveus assessorar l’Alcalde en les qüestions d’ordre del Ple, en la confecció de l’ordre del dia de les sessions ordinàries del Ple, en la possible celebració de sessions plenàries fora de la Casa Consistorial, i, potestativament, sobre la presa de mesures necessàries en cas de catàstrofes o infortunis públics.

3). El Ple establirà la periodicitat de les reunions de la Junta de Portaveus.

**Secció cinquena: El Consell de Govern**

Article 103 bis.

1) El Ple podrà crear un òrgan municipal complementari, anomenat Consell de Govern, que tingui com a finalitat la coordinació de l’exercici del conjunt de les competències de l’Alcalde i dels regidors delegats, per tal d’assolir la màxima eficàcia en l’acció de govern.

2) El Consell de Govern serà presidit per l’Alcalde i, a manca d’aquest, pel Tinent d’Alcalde de major rang i estarà integrat per tots els regidors amb delegacions de l’Alcaldia.

El President podrà demanar l’assistència a les reunions del Consell de Govern del personal funcionari, laboral o eventual de l’Ajuntament que sigui necessari per raó dels assumptes a tractar. El President podrà requerir també l’assistència a les reunions del Consell de Govern de personal extern quan consideri necessària la seva presència per a assessorar al Consell.

3) El Consell es reunirà de forma ordinària cada setmana, en el dia i hora que s’estableixi, i de forma extraordinària sempre que el convoqui l’Alcaldia amb una antelació mínima de 24 hores.

Les sessions tindran lloc ordinàriament a l’Ajuntament, i per a la seva vàlida celebració requerirà l’assistència de la meitat més un dels regidors que l’integren.

Els acords que es puguin adoptar seran per majoria de vots dels membres assistents a la sessió, i els empats es decidiran amb el vot de qualitat de qui presideixi la sessió.

4) De cada sessió del Consell es redactarà l’acta per un dels membres del Consell de Govern, designat a tal efecte pel propi Consell en la seva sessió constitutiva. A l’acta s’hi farà constar el següent contingut mínim:

- data i hora de començament i de finalització de la sessió.

- relació d’assistents

- relació d’assumptes tractats, i els acords presos i la votació, si n’hi ha.

5) Els regidors assistents al Consell de Govern tindran dret a percebre les assistències que acordi el Ple municipal.

**Secció sisena: Les Meses Permanents de Contractació**

Article 103 ter.

1) El Ple i l’Alcalde, com òrgans de contractació establerts per la llei, podran crear cadascun d’ells una Mesa Permanent de Contractació pels seus respectius àmbits de competència, i determinar la seva composició d’acord amb el previst a la legislació de contractes del sector públic vigent en cada moment.

2) Per a la vàlida constitució de les Meses Permanents de Contractació caldrà que estiguin presents la majoria absoluta dels seus membres, i, en tot cas, el president, el secretari i els dos vocals que tinguin atribuïdes les funcions corresponents a l’assessorament jurídic i al control econòmic i pressupostari de l’òrgan de contractació.

3) La creació i composició de les Meses Permanents de Contractació s’haurà de publicar en el perfil del contractant i en el Butlletí Oficial de la Província.

**TÍTOL TERCER: ESTATUT DELS CIUTADANS**

**Capítol primer. La informació als ciutadans.**

Article 104.

L’Ajuntament facilitarà una informació àmplia, puntual i objectiva sobre els afers i activitats municipals a través dels següents mitjans:

a). El tauler d’anuncis de la Corporació, en què s’exposaran, de forma íntegra o en extracte, les decisions dels òrgans de govern que siguin d’interès general, així com les convocatòries i ordres del dia de les sessions públiques dels òrgans municipals.

b).Els mitjans d’informació pública i, si s’escau, l’edició d’un butlletí d’informació municipal.

c). Les informacions puntuals a través de conferències, intervencions públiques, exposicions o anuncis.

Article 105.

Tots els ciutadans tindran dret a accedir a la consulta i examen de la documentació municipals que tingui el caràcter de pública o per la qual acreditin la seva condició d’interessat d’acord amb l’establert a la legislació sobre procediment administratiu. Les sol·licituds de documentació, i la seva autorització, consulta i examen, es realitzaran en la forma prevista en aquest capítol.

Article 106.

1). Les sol·licituds d’accés als acords i resolucions efectives dels òrgans de govern municipals es presentaran al departament corresponent i es concediran sense necessitat d’acreditar l’autorització de l’Alcalde.

2). L’accés a la documentació històrica serà autoritzada sense més limitació que l’establerta en la legislació de desenvolupament de l’article 105 de la Constitució Espanyola i, especialment, en la Llei d’Arxius de Catalunya.

Article 107.

Per accedir a la resta de documentació caldrà, en tot cas, presentar la sol·licitud per escrit i obtenir l’autorització de l’Alcalde; aquesta s’entendrà concedida si no es dicta resolució denegatòria en el termini de deu dies.

Article 108.

1). La consulta i examen de la documentació a la que es tingui accés es realitzarà en la forma prevista a l’article 11 d’aquest Reglament en tot allò que resulti aplicable.

2). L’obtenció de fotocòpies i, si s’escau de certificacions, no necessitarà autorització expressa de l’Alcalde en els supòsits de l’article 106-1 d’aquest Reglament. En els altres casos caldrà autorització expressa de l’Alcalde.

Article 109.

Els drets reconeguts en els articles anterior podran ésser limitats, de forma total o parcial, en els supòsits previstos a l’article 9 d’aquest Reglament.

**Capítol segon. Participació ciutadana.**

Article 110.

1). Tots els ciutadans tindran dret a dirigir-se a qualsevol òrgan municipal amb la finalitat de formular propostes i peticions d’actuacions municipals. Aquestes sol·licituds s’hauran de formular per escrit i s’hauran de presentar a l’oficina municipal corresponent.

2). Si la sol·licitud fa referència a matèries de la competència d’altres administracions, el seu destinatari la dirigirà a qui correspongui, prèvia informació al sol·licitant, o l’informarà del curs que hauria de donar-li.

Article 111.

Si la proposta o petició esdevé objecte de tractament en algun òrgan col·legiat municipal, el secretari d’aquest trametrà al proposant còpia de la part corresponent de la sessió en el termini de quinze dies. En cas de que la proposta no hagi de ser tractada en cap òrgan col·legiat, el seu destinatari informarà al sol·licitant sobre el curs que li pensa donar.

Article 112.

Un cop acabades les sessions ordinàries del Ple municipal, l’Alcalde obrirà un torns de Precs i Preguntes per al públic assistent; correspondrà a l’Alcalde ordenar i cloure aquest torn.

**Capítol Tercer.**

**Drets de les entitats ciutadanes.**

Article 113.

1). En la mesura de les seves possibilitats, l’Ajuntament fomentarà l’existència de les entitats i associacions per a la defensa dels interessos generals o sectorials dels veïns.

2). El pressupost municipal inclourà una partida destinada a aquesta finalitat; els criteris de la seva distribució atendran la representativitat de l’entitat, el grau d’interès o utilitat ciutadana dels seus fins, la seva capacitat econòmica autònoma i les ajudes que rebi d’altres entitats públiques o privades.

Article 114.

1). Les entitats ciutadans podran accedir a l’ús dels mitjans públics municipals, especialment els locals i mitjans de comunicació, amb les limitacions que imposi la seva pròpia capacitat i utilització, i el grau de responsabilitat d’aquest ús.

2). L’ús dels mitjans públics municipals haurà de ser sol·licitat per escrit amb l’antelació que estableixin els serveis corresponents.

Article 115.

Sens perjudici dels drets d’accés a la informació municipals reconegut als ciutadans en general, les entitats ciutadans gaudiran, sempre que ho sol·licitin expressament, dels següents drets:

a) Rebre al seu domicili social les convocatòries de les sessions públiques dels òrgans col·legiats municipals quan en el seu ordre del dia hi figurin assumptes relacionats amb els objectius socials de l’entitat. A més a més, se’ls trametran les resolucions i acords municipals sobre aquests assumptes.

b) Rebre les publicacions, periòdiques o no, que editi l’Ajuntament.

Article 116.

1) Seran d’aplicació a les entitats ciutadanes la regulació dels drets reconeguts als ciutadans en general en els capítols I i II d’aquest Títol.

2) Les peticions i propostes que les entitats ciutadanes formulin als òrgans municipals en temes del seu interès s’hauran de resoldre expressament; en el cas que siguin contestades de forma negativa, es farà de forma motivada.

Article 117.

Els drets reconeguts en aquest capítol només podrà ésser exercits per les entitats que estiguin degudament inscrites als registre municipal d’entitats ciutadanes.

**Capítol Quart. El Registre municipal d’Entitats ciutadanes.**

Article 118.

El registre municipal d’entitats ciutadanes tindrà per objecte el permetre a l’Ajuntament el coneixement del nombre d’entitats existents a la ciutat, els seus objectius i la seva representativitat, als efectes de possibilitar una correcta política municipal de foment de l’associacionisme ciutadà.

Article 119.

1). Es podran inscriure en el registre totes les entitats ciutadanes que tinguin per objecte la defensa, el foment o la millora dels interessos generals o sectorials dels ciutadans i, especialment, les associacions de veïns, les de pares d’alumnes, les entitats culturals, esportives, recreatives, de joves, les sindicals, empresarials, professionals, ideològiques o polítiques, i qualsevol altre similar.

2). No s’acceptarà la inscripció de les entitats que persegueixin fins inconstitucionals, que es regeixin per normes antidemocràtiques, que no tingui prou implantació a la ciutat, o les que emprin mitjans violents per a aconseguir els seus fins.

Article 120.

1). El registre d’entitats serà portat per la secretaria general de l’Ajuntament en un llibre de fitxes en cadascuna de les quals s’anotaran les dades assenyalades a l’article següent, les modificacions que es produeixin, i els ajuts municipals que es prestin a cadascuna de les entitats.

2). Les dades contingudes al registre seran públiques.

Article 121.

La inscripció es farà a sol·licitud de l’entitat interessada que, en qualsevol cas, haurà d’aportar les següents dades o documentació:

a). Els estatuts de l’entitat.

b).El número d’inscripció al Registre General d’Associacions o similar.

c). El nom de les persones que ocupen càrrecs directius.

d).La seu social de l’entitat.

e). El programa d’activitats i el pressupost de l’any en curs.

Article 122.

1). En els quinze dies següents a la recepció de la sol·licitud d’inscripció, l’Alcalde, o el regidor en qui delegui, haurà de resoldre sobre la procedència o no de la inscripció: les denegacions hauran de ser motivades i es comunicaran a l’entitat sol·licitant.

2). En cas que es realitzin la inscripció, l’Ajuntament notificarà a l’entitat el seu número d’inscripció i, a partir d’aquest moment, es considerarà d’alta a tots els efectes.

Article 123.

1). Les entitats inscrites estaran obligades a notificar al registre les modificacions que es vagin produint al llarg del temps en les dades registrades, llevat que es tracti de variacions no substancials de les mateixes. L’Ajuntament podrà exigir l’actualització de les dades com a requeriment previ a la concessió d’ajuts municipals.

2). L’Ajuntament podrà donar de baixa l’entitat que no compleixi l’obligació anterior, sense necessitat de més tràmits que la notificació a l’entitat corresponent.

Article 124. Definició del Síndic.

1). El Síndic Municipal de Greuges de Sant Feliu de Guíxols és una institució que té per missió defensar pels drets i les llibertats públiques dels ciutadans en relació amb l’Administració municipal i dels organismes administratius que en depenen, així com de les empreses de servei públic amb capital que pertanyi total o parcialment a l’Ajuntament, i dels concessionaris dels serveis públics municipals. Amb aquesta finalitat, estudia les queixes que se li presentin, sense perjudici de les accions que puguin promoure per la seva pròpia iniciativa.

2). El Síndic compleix les seves funcions amb independència i objectivitat, examinant i donant tràmit a les queixes que se li formulin o promovent accions per la seva pròpia iniciativa.

3). Per a realitzar la seva funció, pot supervisar les activitats de l’Administració municipal i, en general, tots els organismes i empreses dependents de l’Ajuntament i els concessionaris dels serveis públics municipals. Totes aquestes entitats auxiliaran, amb caràcter preferent, el Síndic en les seves tasques i li facilitaran tota la documentació que necessiti en relació amb la queixa concreta o actuació.

4). El Síndic informarà de les seves actuacions als òrgans col·legiats de l’Ajuntament que ho sol·licitin i anualment al Ple de la Corporació, presentant l’informe corresponent.

5). El Síndic Municipal establirà relacions amb el Síndic de Greuges de Catalunya.

Article 125.1.

El Síndic de Greuges és escollit pel Ple de la Corporació per una majoria de les tres cinquenes parts dels seus membres, en primera votació; si no s’assoleix aquesta majoria, en la segona votació és suficient la majoria absoluta.

Article 125.2.

Per poder ésser elegit síndic municipal de greuges, s’han de complir les condicions següents:

a) Ésser major d’edat i gaudir de la plenitud de drets civils i polítics.

b) Tenir la condició política de català i estar empadronat al municipi de Sant Feliu de Guíxols.

Article 125.3.

1). El càrrec de síndic de greuges té una durada de cinc anys i només podrà ser reelegit per un segon període de cinc anys.

2). El Síndic Municipal de Greuges cessa per algunes de les causes següents:

a) Per renúncia.

b) Per transcurs del temps pel qual fou elegit.

c) Per mort.

d) Per incapacitat o per inhabilitació per a l’exercici dels drets polítics declarada per decisió judicial ferma.

e) Per condemna a causa de delicte dolós per sentència ferma.

f) Per negligència notòria en el compliment de les obligacions i dels deures del càrrec.

3). En aquest darrer cas el cessament és decidit per majoria de les tres cinquenes parts dels membres del Ple en un debat específic, en el qual el Síndic té dret a assistir i a fer ús de la paraula abans de la votació. En els altres casos és declarat per l’Alcalde, que tot seguit n’ha de donar compte al Ple.

Article 126. Procediment i actuació del Síndic Municipal de Greuges.

1). Pot adreçar-se al Síndic Municipal per sol·licitar-ne la seva actuació, qualsevol persona física o jurídica que demostri un interès legítim relatiu a l’objecte de la queixa, sense restricció de cap mena excepció feta d’aquelles persones amb dependència funcionarial o laboral de l’administració municipal en qüestions relatives a l’àmbit de les relacions laborals o de servei. Les queixes es presentaran per escrit acompanyades dels documents que puguin servir per a esclarir el cas. La presentació pot realitzar-se per qualsevol de les formes previstes en la regulació del Registre d’entrada de documents administratius.

2). El termini màxim per a la presentació de les queixes serà d’un any a partir de la data en que s’hagin produït els fets causants de la queixa.

3). Totes les actuacions del Síndic Municipal de Greuges són gratuïtes per a la persona interessada, i no és necessària l’assistència de cap representant legal.

4). El Síndic Municipal de Greuges ha de registrar i acusar recepció de totes les queixes que se li formulin, que pot tramitar o rebutjar; en aquest darrer cas ho ha de comunicar a l’interessat mitjançant un escrit motivat.

El Síndic Municipal de Greuges no pot investigar les queixes o reclamacions l’objecte de les quals es trobi pendent de resolució judicial.

5). Hi haurà un registre especial de les queixes rebudes a l’oficina del Síndic Municipal de Greuges a la pròpia disposició amb còpia a la Secretaria de la Corporació, on podrà ser consultat pels regidors. Excepcionalment, el Síndic Municipal de Greuges podrà declarar en forma raonada i únicament quan així ho demani la persona que subscrigui la queixa, la confidencialitat de les dades de caràcter personal de qui la formuli, sense afectar ni al contingut de la queixa ni a l’expedient que es tramiti.

6). El Síndic Municipal de Greuges ha de vetllar perquè l’administració resolgui en el temps i la forma deguts les peticions i els recursos que li han estat formulats o presentats.

7). Les decisions i les advertències del Síndic Municipal de Greuges no poden ser objecte de recurs de cap mena, sens perjudici dels recursos administratius o jurisdiccionals que procedeixin contra l’acte, la resolució o l’actuació que ha motivat la seva intervenció.

El Síndic Municipal de Greuges donarà prioritat a la tramitació de les queixes quan facin referència a supòsits en que l’Ajuntament hagi incomplert els terminis legals per resoldre els expedients o instàncies.

8). Havent estat admesa la queixa a tràmit, el Síndic Municipal de Greuges ho comunicarà a l’interessat i estudiarà les mesures que consideri oportunes i podrà informar l’Alcalde o Regidor afectat perquè dins de quinze dies emetin informe escrit.

9). Si la queixa afecta la conducta de persones al servei de l’Ajuntament, el Síndic Municipal de Greuges ho comunicarà a l’Alcalde o al Regidor delegat corresponent, i aquests trametran al Síndic l’informe i la documentació que calgui en el termini màxim de trenta dies.

10). El Síndic Municipal de Greuges pot fer públic el nom de les persones i l’àrea, el departament o els òrgans que obstaculitzin l’exercici de les seves funcions i també destacar aquesta actuació en l’informe anual al Ple de la Corporació.

11). Si en el desenvolupament de les seves funcions s’observen indicis d’infraccions disciplinàries o de conductes delictives, el Síndic Municipal de Greuges ho comunicarà a l’òrgan competent, al Ministeri Fiscal o a l’Autoritat Judicial competent.

12). En l’exercici de les seves funcions d’estudi i tramitació d’una queixa, El Síndic Municipal de Greuges pot formular a les autoritats i al personal de l’Ajuntament, les recomanacions, els suggeriments i els recordatoris adients, si bé no pot modificar ni anul·lar resolucions o actes administratius. Igualment, el Síndic Municipal de Greuges pot proposar fórmules de conciliació o acord als interessats.

13). El Síndic Municipal de Greuges ha d’informar del resultat de les investigacions a l’autor de la queixa, a la persona al servei de l’Administració afectada i a l’organisme en relació amb el qual s’ha formulat la queixa.

14). El Ple municipal podrà fixar una assignació econòmica per l’exercici del càrrec.

En tot cas, en els pressupostos municipals es preveurà una partida destinada als mitjans necessaris per a l’exercici de les seves funcions, i per fer front a les despeses i dietes que hagi d’assumir per tal exercici.

Article 127. Relacions amb el Ple de la Corporació.

1). Anualment, abans del dia 31 de març, el Síndic Municipal de Greuges ha de presentar al Ple de la Corporació un informe de les seves actuacions durant l’any complet anterior, en el qual ha de constar-hi:

a) En nombre i la mena de queixes formulades.

b) Les queixes rebutjades, les que es trobin en tràmit i les ja investigades amb el resultat obtingut, i també els fets que les varen causar.

2). D’altra banda, el Síndic Municipal de Greuges podrà formular en el seu informe els suggeriments que estimi adients.

3). El Síndic Municipal de Greuges pot presentar també informes extraordinaris al Ple de la Corporació o a l’Alcalde quan ho requereixin la urgència o la importància dels fets que motivin la seva intervenció.

4). Els Grups municipals podran fixar la seva posició en relació amb l’informe.

ANNEX I.

RESUM DE LES DECLARACIONS DE BÉNS PATRIMONIALS QUE CONSTEN AL REGISTRE DE BÉNS DELS REGIDORS

DE L’AJUNTAMENT DE SANT FELIU DE GUÍXOLS

NOM DEL REGIDOR:

|  |  |  |  |
| --- | --- | --- | --- |
| Béns immobles | Patrimoni mobiliari | Dipòsits bancaris | Automòbils |
| Tipus de bé | Titularitat (% en cas de titularitat compartida), i valor cadastral | Municipi | Data adquisició | Càrregues o gravàmens | Accions i participacions en societats | Deute Públic, obligacions i altres | Tipus (% en cas de titularitat compartit), i saldo mig darrer any | Classe | Any adquisició |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |